ORDE do 8 de xuño de 2007 sobre a aprobación definitiva do proxecto de modificación puntual número 2 do Plan Xeral de Ordenación Municipal do Concello de Cariño (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 25/06/2007

O Concello de Cariño remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Cariño dispón na actualidade de Plan Xeral de Ordenación Municipal aprobado o 17-2-2000.
2. A modificación é formulada polo Concello de Cariño e ten por finalidade modificar a delimitación do SRAU-4 que se prevé no PXOM ( incrementándose de 10,69 ha a 13,15 ha), o que leva consigo reclasificacións e recualificacións do solo afectado directamente e do solo lindante. Así mesmo, proponse modificar o trazado viario do sistema xeral que atravesa todo o ámbito.
* Con data do 16-10-2001, asínase un convenio urbanístico entre o concello e o Instituto Galego da Vivenda e Solo para a creación dun parque empresarial no Sagrón, no Concello de Cariño.
* A Dirección Xeral de Urbanismo, con data do 3-12-2004, emitiu informe previo á aprobación inicial da modificación do PXOM.
* O Pleno do Concello aprobou inicialmente o proxecto o 5-2-2005. Sometido o expediente a información pública polo prazo dun mes logo da publicación de anuncios no DOG nº 114, do 15-6-2006 e nos xornais La Voz de Galicia do 22 de xuño e El Diario de Ferrol do 20 de xuño, foi presentada unha alegación, segundo se indica no certificado da secretaria do concello con data do 24-7-2006 que se inclúe no expediente para o efecto.
* No expediente figuran os seguintes informes:
-Deputación Provincial da Coruña, co data do 4-4-2005 emitido en sentido favorable.
-Dirección Xeral de Desenvolvemento Sostible da Consellería de Medio Ambiente, con data do 4-10-2006, no que se informa que a modificación non produce efectos significativos na sustentabilidade do seu contorno de afectación, polo que non é obxecto de que pase avaliación estratéxica ambiental.
-Informe técnico do enxeñeiro técnico municipal con data do 23-11-2005 e informe xurídico da Secretaría Xeral do Concello, con data do 25-11-2005.
* O Pleno do Concello acordou a aprobación provisional da modificación do PXOM con data do 12-8-2006.
* A Orde da conselleira Política Territorial, Obras Públicas e Transportes con data do 14-2-2007, en virtude do disposto no artigo 85.5º b) da Lei 9/2002, resolveu non outorgar a aprobación definitiva á modificación do PXOM, sinalando unha serie de deficiencias que debían ser emendadas.
* Con data do 16-3-2007, o Pleno do Concello acorda novamente a aprobación provisional do proxecto de modificación do PXOM unha vez corrixido.
3. A documentación presentada consiste en copia do expediente administrativo e tres exemplares do proxecto de modificación do PXOM, nos que consta a dilixencia acreditativa da aprobación provisional en data 16-3-2007.
4. Descrición das modificacións propostas:
* MP.1.-Incorpóranse ao SRAU-4, un total de 8.151 m2 de solo urbano (Z.3-residencial-vivenda unifamiliar) dos que parte pertencen ao polígono nº 20, propoñendo a ordenación desde o propio PXOM. A xustificación desta modificación céntrase na necesidade de solo para localizar a futura glorieta de intersección do sistema xeral do sector coa estrada CP-2205.
* MP.2.-Incorpórase ao SRAU-4, unha superficie de 5.518 m2 de solo, para posibilitar a conexión do sistema xeral viario interno do sector co sistema viario existente exterior ao sector, facilitando ademais a conexión do SRAU-7 co sistema xeral viario.
* MP.3.-Modifícase a clasificación de 6.691 m2 de solo de núcleo rural que se incorpora ao SRAU-4. A xustificación céntrase en evitar no posible edificacións residenciais nas zonas de bordo, de contacto do sector co sistema viario exterior.
* MP.4.-Modifícase a clasificación de 4.931 m2 de solo de núcleo rural que se incorporan ao SRAU-4. A xustificación é a mesma que na MP.3.
* MP.5.-Modifícase a clasificación de 500 m2 de solo do núcleo rural de Mourela que se incorporan ao SRAU-4 coa finalidade de completar o ámbito.
* MP.6.-Modifícase a clasificación de 661 m2 de solo que actualmente pertence ao SRAU-4, propoñéndose a súa clasificación como solo de núcleo rural. A xustificación desta modificación que se incorpora no proxecto céntrase en manter o criterio de deixar unha zona de solo nas traseiras das vivendas ata o límite do polígono.
* MP.7.-Esta modificación afecta 108 m2 de solo clasificado como núcleo rural coa cualificación de viario público, que agora se propón cualificar como edificable suprimindo a ampliación do viario prevista xa que o sistema xeral interior ao SRAU-4 non vai conectar co viario exterior nese punto.
* MP.8.-Esta modificación afecta 250 m2 de solo clasificados como solo urbano destinado a viario público e que forma parte do polígono nº 20, propoñéndose a súa clasificación como solo urbano residencial ordenanza Z.3 vivenda unifamiliar con licenza directa sen formar parte do polígono nº 20, cuxa delimitación se modifica neste proxecto. A xustificación desta modificación céntrase en que non é preciso ampliar a sección viaria xa que o trazado do sistema xeral interior non enlaza co exterior nese punto.
* MP.9.-Proponse a modificación do trazado do viario do sistema xeral previsto no PXOM, que discorre todo a través do SRAU-4. A xustificación que se achega para esta modificación é o mellor entroncamento coas dúas glorietas previstas exteriores ao ámbito.
* Así mesmo, modifícanse as determinacións do polígono nº 20 previsto no PXOM, xa que se diminúe a súa superficie debido ao novo trazado do sistema xeral viario interno do sector, e se axustan os seu parámetros ao establecido nos artigo 46.2º b) da Lei 9/2002, en relación co límite de edificabilidade, e ao artigo 47.2º da dita lei en relación coas reservas de solo para dotacións locais.
* Por último, modifícase a superficie do SRAU-7 como consecuencia da modificación nº 2 anteriormente descrita, co que o ámbito do SRAU-7 pasa a ter unha superficie de 15.000 m2 que é a mínima que se permite no PXOM.
II. Consideracións e fundamentación.
II.1. Con data do 8-6-2007, a Dirección Xeral de Urbanismo elevou un informe-proposta de resolución, no que se expresa o seguinte:
1. Razóns de interese xeral nas que se fundamenta a modificación (artigo 94.1º da Lei 9/2002):
Considérase que as modificacións propostas están xustificadas con base en razóns de interese público encamiñadas á mellora da ordenación e á resolución dos problemas de tráfico que se xerarían coas conexións viarias previstas actualmente no PXOM.
2. O novo proxecto presentado corrixe as deficiencias indicadas no punto 2 da orde da consellería con data do 14-2-2007.
Non obstante, cómpre incorporar ao proxecto o plano nº1 que recolle a ordenación integral do solo do termo municipal a escala 1-5.000 co contido da modificación proposta.
3. Con independencia das anteriores consideracións, cómpre sinalar que parte do solo do SRAU-4 obxecto desta modificación, se atopa dentro do ámbito ao que fai referencia o artigo 3 da Lei 6/2007, do 11 de maio, de medidas urxentes en materia de ordenación do territorio e do litoral de Galicia. En consecuencia, está suspendida a tramitación e aprobación do plan de sectorización para o seu desenvolvemento, nos termos e polos prazos que establece a dita Lei 6/2007, sen que para tal efecto se poida considerar que a aprobación da modificación proposta implica a fin da suspensión, nos termos que expresa o artigo 4 da antedita Lei 6/2007.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 2 do Plan Xeral de Ordenación Municipal do Concello de Cariño (A Coruña).
Segundo.-Esta aprobación non implica a fin da suspensión a que se refire o artigo 3 da Lei 6/2007, do 11 de maio, de medidas urxentes en materia de ordenación do territorio e do litoral de Galicia, suspensión que polo tanto se mantén, nos termos e polo prazo que establece o artigo 4 da citada lei.
Terceiro.-Contra esta orde, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Cuarto.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Quinto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 8 de xuño de 2007.
María José Caride Estévez
Conselleira de Política Territorial, Obras Públicas e Transportes